
Løgtingsmál nr. xx/2010: Uppskot til løgtingslóg um broyting í løgtingslóg um sjálvbodnar kommunusamanleggingar og kommunal samstørv í sambandi við lógarbundnar uppgávur
Uppskot 

til 

løgtingslóg um broyting í løgtingslóg um sjálvbodnar kommunusamanleggingar og kommunal samstørv í sambandi við lógarbundnar uppgávur

§ 1
Í løgtingslóg nr. 12 frá 22. februar 2007 um sjálvbodnar kommunusamanleggingar og kommunal samstørv í sambandi við lógarbundnar uppgávur verða gjørdar hesar broytingar:

1) Heitið á lógini verður broytt til: “Løgtingslóg um treytir í sambandi við kommunusamanlegging, tillaging av kommunumarki o.a.”
2) § 1 verður orðað soleiðis: 

”§ 1. Henda løgtingslóg ásetir treytirnar fyri kommunusamanleggingum og eindum, ið samanleggingar skulu halda seg innanfyri.” 
3) § 2 verður orðað soleiðis:
”§ 2. Kommunusamanleggingar kunnu verða framdar innan hesar eindir:

1) Norðoyggjar, t.e. Fugloyar, Viðareiðis, Hvannasunds, Klaksvíkar, Kunoyar og Húsa kommunur.

2) Eysturoy, t.e. Fuglafjarðar, Eystur, Nes, Runavíkar og Sjóvar kommunur.
3) Sundalagið, t.e. Eiðis og Sunda kommunur.
4) Vágar, t.e. Vága og Sørvágs kommunur.
5) Streymoy, t.e. Vestmanna, Kvívíkar og Tórshavnar kommunur.
6) Sandoy, t.e. Skopunar, Sands, Skálavíkar, Húsavíkar og Skúvoyar kommunur.
7) Suðuroy, t.e. Hvalbiar, Tvøroyrar, Fámjins, Hovs, Porkeris, Vágs og Sumbiar kommunur.”
4) § 2, stk. 2 og § 3, stk. 2 verða strikað.
5) Aftaná § 5 verður sett: 

“§ 6. Seinasta freist hjá landsstýrismanninum at góðkenna avtalur um sjálvbodna kommunusamanlegging sambært § 5 er 1. juni 2012.

Stk. 2. Sjálvbodnar samanleggingar sbrt. § 2 fáa gildi 1. januar 2013. 
Stk. 3. Fyri tær eindir, ið ikki innan ásettu freist eru skipaðar við sjálvbodnari samanlegging, ger landsstýrismaðurin sbrt. § 4 uppskot til avtalu um samanlegging, sum avvarðandi kommunustýri skulu samtykkja innan eina freist, ið landsstýrismaðurin ásetir.

Stk. 4. Fuglafjarðar og Eystur kommunur hava, um tær sjálvboðið hava avtalað at leggja saman, áðrenn freistin í stk. 1 er farin, valfrælsi, hvørt tær saman verða verandi sjálvstøðug kommuna, ella skulu verða partur av eind 2 í § 2 stk. 1, nr. 2.
Stk. 5. Landsstýrismaðurin kann í kunngerð áseta nærri treytir fyri samanleggingartilgongdunum.” 
6)
§§ 6-9 verða hereftir §§ 7-10.
§ 2
Henda lóg kemur í gildi dagin eftir, at hon er kunngjørd.

Kap 1. Almennar viðmerkingar

Arbeiðssetningurin hjá kommunalu umskipanarnevndini, sum varð sett í januar 2009, var at gera uppskot um at umskipa kommunala geiran.

Ætlanirnar við broytingunum í kommunubygnaðinum eru at geva øllum økjum í landinum møguleika fyri at mennast í javnvág.

Ætlanin við at umskipa kommunala geiran er, at henda tilgongd skal skunda undir at stovnseta burðardyggar kommunueindir, ið kunnu ganga á odda at tryggja eina framhaldandi menning úti um landið og tryggja, at menningin er kjølfest á staðnum, heldur enn at verða stýrd úr erva av landsmyndugleikunum.

Ætlanin við umskipanini er at flyta tey økir, sum kunnu flytast til kommunurnar, og soleiðis fáa eitt greitt uppgávu- og ábyrgdarbýti millum land og kommunur. Hetta greiða uppgávu- og ábyrgdarbýti skal byggja á tríggjar meginreglur:

1. Fíggjarliga ábyrgdin skal fylgja avgerðarrættinum

2. Uppgávurnar verða loystar, so tær eru fullgóðar samfelagsbúskaparliga, men so nær borgarunum, sum til ber

3. Uppgávur, ið verða lagdar til kommunurnar, skulu kommunurnar vera førar fyri at røkja sjálvstøðugt, og tað skal bera til at laga uppgávurnar til tann staðbundna tørvin

Fyri at hetta verður framt undir skipaðum viðurskiftum, er neyðugt at skipa tær kommunalu eindirnar soleiðis, at tær eru burðardyggar eindir, ið eru førar fyri at átaka sær uppgávur og umsita tær sjálvstøðugt. Gerast skal eisini ein ítøkilig raðfesting viðvíkjandi uppgávu- og ábyrgdarbýtinum. Neyðugt er eisini at hava eina kommunala fíggjarskipan, ið tryggjar, at kommunali geirin er gjøgnumskygdur.
Ætlanin er, at kommunala umskipanin skal vera ein samlaður pakki, hvørs endamál er at skipa eitt greitt uppgávu- og ábyrgdarbýti millum land og kommunur, har kommunurnar skulu umsita tað, sum kommunalu eindirnar sjálvstøðugt eru førar fyri at umsita.

Nevndin varð biðin um at gera uppskot um:

Kommunueindir, millumkommunala javningarskipan, raðfesting av greiðum uppgávu- og ábyrgdarbýti millum land og kommunur, blokkstuðul og eftirmeting.
Viðvíkjandi kommunueindum mælti nevndin til, at kommunurnar verða skipaðar í hesar eindir:

1. Suðuroy

2. Sandoy

3. Tórshavn

4. Vágar-Streymoy ella

a. Vágar

b. Vestmanna-Kvívík

5. Eysturoy ella

a. Eystur

b. Skálafjørður

6. Sundalagið

7. Norðuroyggjar

Viðmerkingar hjá nevndini til einstøku eindirnar vóru hesar:

Suðuroy

Suðuroy hevði kunnað verið býtt í tvær eindir, sum báðar hvør í sínum lagi høvdu lokið tey atlit, ið nevndin nýtir, men talan er um eina oyggj, sum við síni frástøðu frá meginøkinum er útjaðari í landinum og hevur verið fyri stórari afturgongd. Fyri at stuðla sum mest undir eina tilgongd, sum kann virka ímóti gongdini, sum hevur verið, er neyðugt, at Suðuroy verður skipað sum ein staðbundin eind. Tí mælir nevndin til, at Suðuroy verður løgd saman í eina kommunu.

Sandoy

Sjálvt um Sandoyggin verður tann minsta eindin í hesum tilmælinum, mælir nevndin frá at leggja Sandoy saman við Suðurstreymoy, tí tá verður tann eindin størri, enn ynskiligt er eftir nevndarinnar tykki. Tilmælið um Sandoy sum sjálvstøðuga eind er treytað av, at ein serskipan verður sett í verk, sum stuðlar og styrkir eindina, soleiðis at Sandoy, hóast fólkatalið ikki er so stórt, verður ein burðardygg eind, sum verður eitt frávik, heldur enn at gerast tann minsta eindin, ið treytar, hvat verður gjørligt at leggja til kommunurnar.

Tórshavn

Nevndin mælir frá, at Tórshavnar kommuna verður partur í fleiri samanleggingum, tí nevndin metir tað ikki vera ynskiligt at økja enn meira um støddarmunin, sum longu er millum kommunurnar.

Vágar-Streymoy

Her eru tveir møguleikar. Ein møguleiki er, at Vestmanna og Kvívíkar kommunur verða lagdar saman við Vágum. Hetta kann styrkja eindina Vágar, so at hon verður hetta størri, men eindin er kanska ikki so samfeld, serliga sæð frá Streymoy. Hin møguleikin er, at Vestmanna og Kvívíkar kommunur verða lagdar í eina kommunu. Hetta er ein lítil kommuna, sum tó hevur fyrimun av at liggja væl fyri bæði landafrøðiliga og fíggjarliga, og tí hevur góðar vakstrarmøguleikar.

Sundalagið

Sundalagið verður ein av teimum minnu kommunalu eindunum, men eindin liggur væl fyri mitt í landinum. Tí mælir nevndin til, at Eiðis og Sunda kommunur verða lagdar saman í eina kommunu.

Eysturoy

Nevndin metir, at tað eru tvinnir møguleikar í hesum økinum. Annaðhvørt kann Eysturoy, t.e. Fuglafjarðar, Eystur, Nes, Runavíkar og Sjóvar kommunur, verða lagdar saman í eina kommunu, ella kunnu Fuglafjarðar og Eysturkommuna gerast ein eind, og Nes, Runavíkar og Sjóvar kommunur gerast ein eind. Av tí at báðir møguleikar lúka tær treytir, ið nevndin hevur arbeitt eftir, verður ikki mælt til ávísa eind heldur enn aðra.

Norðuroyggjar

Nevndin mælir til, at Norðuroyggjar, t.e. Fugloyar, Viðareiðis, Hvannasunds, Klaksvíkar, Kunoyar og Húsa kommunur, verða lagdar saman í eina kommunu. Skuldi talan verið um at økt hesa eindina, hevði verið neyðugt at farið yvir um Leirvíksfjørð, t.e. at lagt bæði Eysturkommunu og Fuglafjarðar kommunu aftur at Norðuroyggjum. Nevndin metir tó, at eindin Norðuroyggjar hevur hóskandi stødd og førleika, og at tørvur tí ikki er á at økja um eindina.

Nevndin mælti til, at so skjótt sum semja er um, hvørjar tær kommunalu eindirnar skulu verða, verður uppskot til lóg um kommunusamanlegging lagt fram. 
§ 2 í galdandi lóg er soljóðandi: “Sjálvbodnar kommunusamanleggingar ella kommunal samstørv í sambandi við lógarbundnar uppgávur kunnu verða framdar/framd innan hesar eindir: 

	1) 
	Norðoyggjar t.e. Fugloyar, Svínoyar, Viðareiðis, Hvannasunds, Klaksvíkar, Kunoyar, og Húsa kommunur.

	2) 
	Eysturoy, t.e. Fuglafjarðar, Leirvíkar, Gøtu, Nes, Runavíkar, Sjóvar og Funnings kommunur.

	3) 
	Sundalagið, t.e. Eiðis og Sunda kommunur.

	4) 
	Streymoy, t.e. Tórshavnar kommuna.

	5) 
	Vágar, t.e. Sandavágs, Miðvágs og Sørvágs kommunur.

	6)
	Sandoy, t.e. Skopunar, Sands, Skálavíkar, Húsavíkar og Skúvoyar kommunur.

	7) 
	Suðuroy, t.e. Hvalbiar, Tvøroyrar, Fámjins, Hovs, Porkeris, Vágs og Sumbiar kommunur



   Stk. 2. Vestmanna og Kvívíkar kommunur hava saman valfrælsi, hvørt tær saman skulu verða partur av eindini 3, 4 ella 5. Hava Vestmanna og Kvívíkar kommunur ikki tikið avgerð innan 1. oktober 2009, tekur landsstýrismaðurin avgerð. 

Vestmanna og Kvívíkar kommunur hava hvør í sínum lagi skipað fyri fólkaatkvøðum og hava boðað landsstýriskvinnuni frá, at tær ynskja at samstarva ella at leggja saman við Tórshavnar kommunu. Landsstýriskvinnan hevur tikið hesar fráboðanir til eftirtektar og....?
Uppskotið hevur fingið drúgva viðgerð í undanfarnu samgongu og eftirfylgjandi á fleiri fundum við politisku flokkarnar, har allir flokkar uttan Miðflokkurin hava tikið lut. Eisini er uppskotið viðgjørt saman við kommunufeløgunum. Niðurstøðan er at skjóta upp, at hildið verður fast við eindirnar, sum eru í galdandi lóg, við teimum tillagingum, at við støði í ynskjunum frá Vestmanna og Kvívíkar kommunum verða tær lagdar til eindina Streymoy, og við støði í tilmælinum frá nevndini verður mælt til, at latið verður upp fyri, at Fuglafjarðar og Eystur kommunur hava valfrælsi, hvørt tær saman verða ein sjálvstøðug kommuna ella skulu gerast partur av eind 2, sum er Eysturoy. Sostatt verður lagt fram uppskot um at skipa landið í 7 ella 8 kommunalar eindir:

	1) 
	Norðoyggjar 

	 
	       -t.e. Fugloyar, Viðareiðis, Hvannasunds, Klaksvíkar, Kunoyar, og Húsa kommunur

	2) 
	Eysturoy

	
	       -t.e. Fuglafjarðar, Eystur, Nes, Runavíkar og Sjóvar kommunur

	3) 
	Sundalagið 

	
	       -t.e. Eiðis og Sunda kommunur

	4) 
	Vágar

	
	       -t.e. Vága og Sørvágs kommunur

	5) 
	Streymoy

	
	       -t.e. Vestmanna, Kvívíkar og Tórshavnar kommunur

	6)
	Sandoy

	
	       -t.e. Skopunar, Sands, Skálavíkar, Húsavíkar og Skúvoyar kommunur

	7) 
	Suðuroy 

	
	       -t.e. Hvalbiar, Tvøroyrar, Fámjins, Hovs, Porkeris, Vágs og Sumbiar kommunur


Endamálið er eintýðugt at áseta, hvørjar tær kommunalu eindirnar skulu verða, og at áseta tíðarfreist fyri, nær avtalur um sjálvbodnar kommunusamanleggingar í seinasta lagi skulu verða góðkendar av landsstýrismanninum. Tá freistin er farin, verður skotið upp, at fyri tær kommunur, sum ikki hava lagt saman sjálvboðið, ger landsstýrismaðurin uppskot til samanleggingaravtalu, sum viðkomandi kommunur skulu samtykkja innan ásetta freist. Henda mannagongd skal tryggja, at til ber at fáa avgreitt øll formlig viðurskifti, áðrenn kommunuvalið á heysti 2012, har veljast skulu 7 ella 8 nýggj kommunustýri at taka við 1. januar 2013, tá samanleggingarnar endaliga verða framdar.
Uppskotið tekur støði í álitinum: “Kommunur eindir og uppgávur 2009”, og eindirnar í uppskotinum eru tær somu, sum í galdandi løgtingslóg nr. 12 frá 22. februar 2007 um sjálvbodnar kommunusamanleggingar og kommunal samstørv í sambandi við lógarbundnar uppgávur. Einasta broytingin er, at Eysturoy kann gerast tvær eindir í staðin fyri ein, og skotið verður upp, at Vestmanna og Kvívíkar kommunur eftir egnum ynski, við støði í § 2. Stk. 2, gerast partur av eindini Streymoy, og at § 3, stk. 2 verður strikað.
Uppskotið setur 1. juni 2012 sum evstu freist fyri góðkenning av sjálvbodnum samanleggingaravtalum. Krøvini til uppskot til samanleggingaravtalur, sum landsstýrismaðurin fær heimild til at gera, fyri tær kommunur, sum ikki hava lagt saman, tá freistin er farin, eru tey somu, sum krøvini til tær sjálvbodnu samanleggingaravtalurnar. Skotið verður eisini upp, at Fuglafjarðar og Eystur kommunur hava valfrælsi, hvørt tær saman verða ein sjálvstøðug kommuna ella skulu gerast partur av eind 2, sum er Eysturoy; einasta treytin er, at tær eru samdar um hetta, og at ein sjálvboðin samanleggingaravtala teirra millum er góðkend, áðrenn freistina, sum er skotin upp í § 4a, stk.1., er farin, Harumframt verður skotið upp, at landsstýrismaðurin fær heimild til í kunngerð at áseta neyvari mannagongdir fyri samanleggingum. Ætlanin við hesi áseting er at tryggja, at samanleggingarnar verða framdar á skynsamasta hátt, og at tryggjað verður, at øll viðurskifti, sum krevja viðgerð og avgerð, verða avgreidd í góðari tíð, áðrenn samanleggingarnar verða framdar. Henda áseting tekur støði í tilmælinum frá nevndini um umskipanartilgongd. Tilmælið var hetta:

Nevndin mælir til, at allar broytingarnar verða skipaðar sum felags verkætlanir við luttøku frá landi og kommunum. Land og kommunur mugu harumframt eisini hvør í sínum lagi fyrireika broytingarnar, har øll individuell viðurskifti, sum t.d. tilrættislegging og fremjing av politisku og praktisku tilgongdini, handfaringin av teimum avbjóðingum, ið leypandi fara at vera, her undir at tryggja ráðgeving, vegleiðing og upplýsing, eru nøktandi undir allari tilgongdini. Mælt verður til, at ein útgreinað mannagongd verður gjørd til kommunurnar og til landsmyndugleikarnar, har báðir partar kunnu fylgja við og tryggja, at viðkomandi avgerðirnar verða tiknar av røttum myndugleika til rætta tíð. Í einari tílíkari samskipaðari mannagongd eigur eisini at vera ein tíðarætlan ella kalendari, har evstamark er sett fyri, nær ymisku avgerðirnar ella tiltøkini skulu vera framd.

Heimildirnar í §§ 5-7 verða óbroyttar, tað verður framvegis landsstýrismaðurin, sum endaliga skal góðkenna samanleggingaravtalurnar. Landsstýrismaðurin skal framvegis hava heimild at góðkenna, at markið millum kommunur verður umskipað, tá kommunur eru samdar um hetta. Tað sama er galdandi fyri heimildina hjá landsstýrismanninum at skipa fyri vegleiðandi fólkaatkvøðum um kommunusamanleggingar.
Hetta uppskot er liður í einum pakka, sum fevnir um:

1. Hetta lógaruppskotið, ið ásetur, at fyri tær kommunur, sum ikki hava lagt saman sjálvboðið 1. juni 2012, ger landsstýrismaðurin uppskot um samanleggingaravtalu, soleiðis at á kommunuvalinum á heysti 2012 verða vald 9 nýggj kommunustýri at taka við 1. januar 2013 í samanløgdu kommununum.
2. Broyting av forsorgarlógini, lóg um heimasjúkrasystratænastuna og lóg um eldrarøkt á Sandoynni, soleiðis at eldrarøktin verður løgd til kommunurnar at umsita frá 1. januar 2014. Uppskot til samtyktar, sum ásetur, at áðrenn økið verður kommunalt, skal verða gjørd eldralóg, sum skal áseta rammurnar fyri eldrarøktina.

3. Fólkaskúlin verður skipaður í økir samsvarandi komandi kommunalu eindunum, og í seinasta lagi 1. august 2014 verður fólkaskúlaskipanin eftirmett. 

4. Útlegging av økjum til kommunurnar at umsita verður fíggjað við afturberingarskipan og blokki. 

5. Kommunurnar verða fíggjaðar við kommunuskatti, afturbering og blokki umframt ávísari serskipan, sum verður sett í verk í seinasta lagi 1. januar 2013, afturbering og blokkur verða sett í verk, tá eldrarøktin verður løgd til kommunurnar.

Viðvíkjandi øðrum tilmælum hjá kommunalu umskipanarnevndini verður víst til tey lógaruppskot í umskipanarpakkanum, sum snúgva seg um hesi viðurskifti.

Ummæli

Uppskotið hevur ..... verið til ummælis?
Kap. 2. Avleiðingarnar av uppskotinum
Hetta uppskot er, sum omanfyri nevnt, partur av einari kommunalari umskipan, og kommunurnar koma hvørjar í sínum lagi at hava ávísar útreiðslur av at leggja saman. Tað er tó ringt at meta um, tí hesar útreiðslur fyri ein part eisini skulu tryggja, at útreiðslurnar eftirfylgjandi ikki økjast  óneyðugt.

Mælt verður til, at sett verður í verk ein afturberingarskipan, har landið heldur kommunurnar skaðaleysar av teimum frádráttum, sum eru í skattaskipanini t.e. botnfrádráttur, fiskimanna-, farmaskipa- og uttanlandsfrádráttur, umframt teimum vantandi skattainntøkunum av FAS og DIS. Talan er um frádráttir, sum í 2009 tølum geva kommununum ein skattamiss á uml. 315 mió. kr.

Endaliga metingin av kostnaðinum av at leggja eldrarøktina til kommunurnar 1. januar 2013 er í síðsta enda ein samráðingarspurningur millum land og kommunur, tí neyðugt er eisini at viðgera tað ymiska tænastustøði, sum er á økinum í dag, og um hvørja ávirkan, hetta skal hava á útleggingartilgongdina. Hetta tilmælið viðger ikki hesar spurningar, men víst verður til  uppskotini í pakkanum, sum viðvíkja eldrarøktini, og uppskotið til fíggingarleist, sum kann tillagast alt eftir, hvør endaliga niðurstøðan verður.

Við at seta afturberingarskipan í verk, eru 315 mió. kr. at fíggja kostnaðin á eldrarøktini. Afturberingarskipanin kann ikki einsamøll fíggja tað av eldraøkinum, sum ætlanin er at leggja til kommunurnar. Mælt verður til, at tann írestandi fíggingin verður fingin til vega við at veita kommununum blokk, har býtingarlykilin er talið á eldri í komandi kommunalu eindunum, her verður eisini víst til hini uppskotini í umskipanarpakkanum.
Mælt verður til, at Sandoyarøkið kemur undir eina serskipan. Orsøkin er, at Sandoyggin umframt at vera eitt veikt øki við lutfalsliga lítlum inntøkugrundarlagi og stórari minking í fólkatalinum  seinastu 25 árini, serliga víkur frá hinum eindunum í mun til stødd.

Í Sandoyarøkinum verða færri enn 1400 fólk. Mett verður, at hetta grundarlag ikki gevur økinum somu møguleikar fyri stórrakstrarfyrimunum, ið hini økini fáa í sambandi við samanleggingina. Mælt verður til, at landið við blokki letur ískoyti samsvarandi við, at íbúgvatalið hevði verið 1.500 við einum meðalskattaprosenti á 21,37 %, sí annars uppskotið til fíggingarleist.
Umsitingarligar avleiðingar fyri land og kommunur

Umsitingarligu avleiðingarnar fyri kommunurnar eru stórar, tað verða færri og størri kommunalar umsitingar, samstundis sum kommunurnar eisini fáa meira at umsita. Í fyrstu atløgu má eisini væntast, at nógv umsitingarlig orka verður nýtt til at samansjóða og samanlaga tær kommunalu umsitingarnar til eina felags fyri tær  kommunurnar, sum leggja saman. Fyri landið eru størstu avleiðingarnar á eldrarøktarøkinum, sum verður flutt frá landi til kommunurnar at umsita. 

Avleiðingar fyri vinnuna

Mett verður, at uppskotið hvørki viðførir umsitingarligar ella fíggjarligar avleiðingar fyri vinnuna.

Avleiðingar fyri umhvørvið

Mett verður, at uppskotið ikki viðførir avleiðingar fyri umhvørvið.

Avleiðingar fyri serstøk øki í landinum

Uppskotið viðførir avleiðingar fyri øll øki í landinum, har samanleggingar verða framdar. Tann staðbundni almenni geirin verður broyttur, tá vit fáa størri staðbundnar eindir. Tær einstøku avleiðingarnar verða ikki umrøddar her, men í hinum lógaruppskotunum í kommunala umskipanarpakkanum. Størru kommunalu eindirnar eru ikki eitt endamál í sjálvum sær, men ein miðil, sum fer at gera tað gjørligt at leggja størri almennar uppgávur til kommunurnar at umsita. 
Sosialar avleiðingar fyri ávísar samfelagsbólkar ella felagsskapir

Mett verður, at uppskotið ikki viðførir avleiðingar fyri ávísar samfelagsbólkar ella felagsskapir, men onnur uppskot í pakkanum koma at hava ávirkan.

Avleiðingar fyri millumtjóða sáttmálar

Mett verður, at uppskotið ikki viðførir umsitingarligar avleiðingar fyri millumtjóða sáttmálar.

Talva: Yvirlit yvir avleiðingar
	 
	Fyri landið/
landsmyndug-leikar
	Fyri kommunalar myndugleikar
	Fyri pláss/øki í landinum
	Fyri ávísar samfelagsbólkar/ felagsskapir
	Fyri vinnuna

	Fíggjarligar/ búskaparligar avleiðingar
	(Ja)
	Ja
	Nei
	Nei
	Nei

	Umsitingarligar avleiðingar
	Ja
	Ja
	Ja
	Nei
	Nei

	Umhvørvisligar avleiðingar
	Nei
	Nei
	Nei
	Nei
	Nei

	Avleiðingar í mun til altjóða avtalur og reglur
	Nei
	Nei
	Nei
	Nei
	Nei

	Sosialar avleiðingar 
	
	
	
	Nei
	


Kap. 3. Serligar viðmerkingar
Til §1 
Nr. 1. Heiti á lógini verður broytt, tí ætlanin er, at lógin setir treytirnar fyri øllum samanleggingum, umframt at lógin veitir aðrar heimildir. Sostatt verður lógin ikki tømd, tá kommunurnar hava lagt saman, tí lógin eisini gevur landsstýrismanninum  heimildina at góðkenna, at kommunumørk verða broytt, um kommunur ynskja hetta, umframt at landsstýrismaðurin hevur heimild at skipa fyri vegleiðandi fólkaatkvøðu um kommunusamanlegging.

Nr. 2. Orðini verða strikað, tí lógin ætlandi skal seta treytir og eindir fyri bæði sjálvbodnum og tvungnum samanleggingum.

Nr. 3. Endaliga talið á eindum verður ásett at vera 7 við einum fráviki, sí 5), og samstundis verður eintýðugt ásett, hvørjar núverandi kommunur eru í teimum einstøku eindunum.

Nr. 4. Ásetingin í § 2 stk. 2 er tóm, tí landsstýriskvinnan hevur tikið ynskini hjá hesum kommunum til eftirtektar. Fleiri av útoyggjunum hava lagt saman við aðrari kommunu, og tí hevur heimildin í § 3, stk. 2 onga meining í dag. Harumframt verður mett, at útoyggjar og útoyggjamál ikki eru eitt kommunalt mál, sum skal loysast við kommunulóggávu, men at hetta er eitt landspolitiskt mál. 

Nr. 5. Í nýggjari § 4 a verður ásett, at tann 1. juni 2012 skal vera freist fyri, nær landsstýrismaðurin í seinasta lagi skal hava góðkent avtalur um sjálvbodnar kommunusamanleggingar. Tá hendan freistin er farin, fær landsstýrismaðurin heimild at gera uppskot til avtalu um samanlegging fyri tær kommunur, sum ikki hava lagt saman í tær § 2 (broyting § 1, nr. 3) tilmæltu eindirnar, við tí undantaki  at Fuglafjarðar og Eystur kommunur hava valfrælsi, hvørt tær saman verða ein sjálvstøðug kommuna ella skulu vera partur av eind 2, sum er Eysturoy. Landsstýrismaðurin fær eisini heimild at áseta freist fyri, nær hesar kommunur skulu hava samtykt ta av landsstýrismanninum ásettu tvungnu samanleggingaravtaluna. Mælt verður eisini til, at veitt verður landsstýrismanninum heimild við kunngerð at áseta nærri treytir fyri samanleggingartilgongdini. Henda heimild er ætlað at tryggja, at allar neyðugar avgerðir verða tiknar, og tað í góðari tíð fyri at tryggja, at tilgongdin verður sum best.
Til § 2. Gildiskoma. Lógin skal koma í gildi dagin eftir, at hon er kunngjørd.

Innlendismálaráðið,xxxxxxxxxxx2011

Helena Dam á Neystabø
landsstýriskvinna 
/Rúni Joensen

